CELEX: 32008R0171
Language: mt
Date: 2008-02-25 00:00:00
Title: Regolament tal-Kunsill (KE) Nru 171/2008 tal- 25 ta’ Frar 2008 li jżomm ir-Regolament tal-Kunsill (KE) Nru 71/97 dwar l-estensjoni tad-dazju ta’ kontra d- dumping impost fuq l-importazzjoni tar-roti li joriġinaw mir-Repubblika tal-Poplu taċ-Ċina għall-importazzjoni ta’ ċerti parts tar-roti li joriġinaw mir-Repubblika tal-Poplu taċ-Ċina

28.2.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 55/1
            
         REGOLAMENT TAL-KUNSILL (KE) Nru 171/2008
   tal-25 ta’ Frar 2008
   li jżomm ir-Regolament tal-Kunsill (KE) Nru 71/97 dwar l-estensjoni tad-dazju ta’ kontra d-dumping impost fuq l-importazzjoni tar-roti li joriġinaw mir-Repubblika tal-Poplu taċ-Ċina għall-importazzjoni ta’ ċerti parts tar-roti li joriġinaw mir-Repubblika tal-Poplu taċ-Ċina
   IL-KUNSILL ta’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-ħarsien mill-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikoli 9, 11(3) u 13(4) tiegħu,
   Wara li kkonsultat il-Kumitat Konsultattiv,
   Billi:
   A.   IL-PROĊEDURA
   1.   Miżuri fis-seħħ
   
               (1)
            
            
               F'Settembru ta’ l-1993, il-Kunsill, bir-Regolament (KE) Nru 2474/93 (2), impona dazju definittiv ta’ 30.6 % ta’ kontra d-dumping fuq l-importazzjoni ta’ roti li joriġinaw mir-Repubblika tal-Poplu taċ-Ċina (“Ir-RPĊ”). Bir-Regolament tal-Kunsill Nru 1095/2005 (3), bl-aħħar reviżjoni, id-dazju żdied għal 48.5 % (“il-miżura prinċipali”).
            
         
               (2)
            
            
               F'Jannar ta’ l-1997, wara investigazzjoni fl-allegata evażjoni mid-dazju ta’ kontra d-dumping imsemmi hawn fuq fil-forma ta’ armar ta’ roti fil-Komunità billi jintużaw parts tar-roti li ġejjin miċ-Ċina, bir-Regolament (KE) Nru 71/97 (4) estenda d-dazju ta’ kontra d-dumping fuq roti li joriġinaw mir-RPĊ għall-importazzjoni ta’ parts essenzjali tar-roti li joriġinaw fir-RPĊ, skond l-Artikolu 13 tar-Regolament bażiku (“il-miżura ta’ kontra l-evażjoni”). Il-miżura ta’ kontra l-evażjoni stipulat ukoll li għandha tiġi stabbilita skema ta’ eżenzjoni sabiex tippermetti lil dawk il-kumpaniji li jarmaw ir-roti u li ma jkunux qed jiksru l-miżura dwar ir-roti biex jimpurtaw parts tar-roti li joriġinaw miċ-Ċina mingħajr ma jħallsu d-dazju ta’ kontra d-dumping, billi teżentahom mill-miżura li ġiet estiża għall-parts tar-roti.
            
         
               (3)
            
            
               F'Ġunju ta’ l-1997, il-Kummissjoni adottat ir-Regolament (KE) Nru 88/97 (5) dwar l-awtorizzazzjoni għall-eżenzjoni ta’ l-importazzjoni ta’ uħud mill-parts tar-rota li joriġinaw mir-RPĊ mill-estensjoni t'hawn fuq, u fih stabbilixxiet il-qafas legali għall-operat ta’ l-iskema ta’ eżenzjoni (“l-iskema ta’ eżenzjoni”).
            
         
               (4)
            
            
               B'riżultat tat-tliet miżuri t'hawn fuq, fil-preżent hemm fis-seħħ dazju ta’ kontra d-dumping ta’ 48.5 % fuq roti li joriġinaw mir-RPĊ u dan id-dazju hu estiż għal ċerti parts tar-roti li joriġinaw mir-RPĊ, imma dawk il-kumpaniji li jarmaw dawn ir-roti fil-Komunità u li ma josservawx il-miżura jistgħu jiġu eżentati minn din ta’ l-aħħar, i.e. mid-dazju li jitħallas fuq il-parts tar-roti.
            
         2.   Bażijiet għar-reviżjoni
   
               (5)
            
            
               Minn meta l-miżuri ġew estiżi wkoll għall-importazzjoni ta’ ċerti parts tar-roti, il-Kummissjoni tat eżenzjoni mill-miżura ta’ kontra l-evażjoni lil numru kbir ta’ kumpaniji bbażati fil-Komunità. Il-Kummissjoni kompliet tirċievi talbiet għall-eżenzjoni, u hekk in-numru ta’ partijiet li jitolbu eżenzjoni kiber b'mod sinjifikanti. Fl-istess ħin, ma kien hemm ebda indikazzjonijiet apparenti ta’ prattiċi ta’ evażjoni mill-kumpaniji li ġew mogħtija eżenzjoni.
            
         
               (6)
            
            
               Barra minn hekk, il-Kummissjoni kellha għad-dispożizzjoni tagħha biżżejjed evidenza prima facie illi li kieku l-miżura ta’ kontra l-evażjoni kellha titneħħa, ma jkun hemm ebda kontinwazzjoni jew rikorrenza ta’ prattiċi ta’ evażjoni.
            
         
               (7)
            
            
               Barra minn dan, il-miżura ta’ kontra l-evażjoni ilha fis-seħħ għaxar snin u minn meta ġiet introdotta qatt ma ġiet riveduta.
            
         
               (8)
            
            
               Wara li ddeterminat, wara li avviċinat il-Kumitat Konsultattiv, li kien hemm biżżejjed evidenza għall-inizjazzjoni ta’ reviżjoni skond l-Artikolu 13(4) u 11(3) tar-Regolament bażiku, fit-28 ta’ Novembru 2006 il-Kummissjoni inizjat ir-reviżjoni tal-miżura ta’ kontra l-evażjoni billi ppubblikat avviż ta’ inizjazzjoni fil-Ġurnal Uffiċjali ta’ l-Unjoni Ewropea
                   (6).
            
         3.   Investigazzjoni
   
               (9)
            
            
               L-għan ta’ l-investigazzjoni kien li jeżamina l-ħtieġa għall-kontinwazzjoni tal-miżura ta’ kontra l-evażjoni.
            
         3.1.   Il-perjodu ta’ l-investigazzjoni
   
               (10)
            
            
               L-investigazzjoni kopriet il-perjodu ta’ bejn l-1 ta’ Ottubru 2005 u t-30 ta’ Settembru 2006 (il-“perjodu ta’ investigazzjoni għal reviżjoni” jew il-“PIR”). L-eżaminazzjoni tax-xejriet rilevanti għall-valutazzjoni tal-probabbiltà ta’ kontinwazzjoni jew ta’ rikorrenza ta’ l-evażjoni kopriet il-perjodu ta’ bejn l-2003 sa tmiem il-PIR (“il-perjodu kkunsidrat”).
            
         3.2.   Il-partijiet ikkonċernati bl-investigazzjoni
   
               (11)
            
            
               Il-Kummissjoni ssuġġeriet b'mod uffiċjali lil dawk il-kumpaniji magħrufa li jarmaw ir-roti fil-Komunità u lill-assoċjazzjonijiet tagħhom bl-inizjazzjoni tar-reviżjoni. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta fil-limitu taż-żmien stipulat fl-avviż ta’ inizjazzjoni.
            
         
               (12)
            
            
               Il-partijiet interessati kollha, li gћamlu din it-talba u li wrew li kien hemm raġunijiet partikolari gћaliex kellhom jinstemgħu, ingћataw smigћ.
            
         
               (13)
            
            
               Fid-dawl ta’ l-għadd kbir ta’ dawk il-kumpaniji li jarmaw ir-roti li jidher li hemm fil-Komunità u li huma involuti f'din l-investigazzjoni għal reviżjoni, kien ikkunsidrat li hu xieraq li jittieħed kampjun, b'konformità ma’ l-Artikolu 17 tar-Regolament bażiku. Sabiex jippermettu lill-Kummissjoni biex tagħżel kampjun, il-partijiet t'hawn fuq kienu mitluba, skond l-Artikolu 17(2) tar-Regolament bażiku, li jippreżentaw ruħhom fi żmien 15-il jum mill-inizjazzjoni ta’ l-investigazzjoni u biex jgħaddu lill-Kummissjoni l-informazzjoni mitluba fl-avviż ta’ l-inizjazzjoni.
            
         
               (14)
            
            
               Numru kbir ta’ dawk li jarmaw ir-roti fil-Komunità – 158 kumpanija – imlew il-formola tal-kampjun sew u qablu li jikkooperaw aktar fl-investigazzjoni. Tmienja minn dawn il-158 kumpanija, li nstabu li huma rappreżentattivi ta’ l-industrija fil-Komunità f'dak li għandu x'jaqsam ma’ volum ta’ armar u bejgħ ta’ roti fil-Komunità, ingħażlu bħala kampjun. It-tmien kumpaniji li jarmaw ir-roti fil-Komunità u li ngħażlu bħala kampjun kienu jirrappreżentaw terz tal-produzzjoni totali ta’ l-industrija fil-Komunità waqt il-PIR, filwaqt li l-158 kumpanija li tarma r-roti fil-Komunità kienu jirrappreżentaw kważi l-produzzjoni kollha kemm hi tal-produzzjoni fil-Komunità. Dan il-kampjun kien jikkostitwixxi l-ikbar volum rappreżentattiv ta’ produzzjoni u bejgħ ta’ roti fil-Komunità li seta', raġonevolment, ikun investigat fiż-żmien disponibbli.
            
         
               (15)
            
            
               Skond l-Artikolu 17(2) tar-Regolament bażiku, il-partijiet ikkonċernati ġew ikkonsultati dwar il-kampjun magħżul u ma kellhom l-ebda oġġezzjoni dwaru.
            
         
               (16)
            
            
               Għalhekk intbagħtu kwestjonarji lit-tmien kumpaniji li jarmaw ir-roti fil-Komunità u li kienu fil-kampjun, u mingħandhom intlaqgħu t-tweġibiet għall-kwestjonarji.
            
         
               (17)
            
            
               Il-Kummissjoni fittxet u vverifikat it-tagħrif kollu li qieset bħala meħtieġ għall-analiżi tagħha u wettqet żjarat ta’ verifika fl-istabbilimenti tal-kumpaniji li ġejjin li kienu fil-kampjun:
               
                           —
                        
                        
                           Planet'Fun S.A., Périgny, Franza;
                        
                     
                           —
                        
                        
                           Decathlon Italia SRL, Milan, l-Italja;
                        
                     
                           —
                        
                        
                           F.lli Masciaghi SPA, Basiano, l-Italja;
                        
                     
                           —
                        
                        
                           Denver SRL, Dronero-Cuneo, l-Italja.
                        
                     
         B.   IL-PRODOTT RIVEDUT
   
               (18)
            
            
               Il-prodott li qed jiġi rivedut huwa parts essenzjali tar-roti:
               
                           —
                        
                        
                           oqfsa (frames) tar-roti miżbugħa jew anodizzati jew ippolixjati u/jew mogħtija l-lostru, bħalissa klassifikabbli taħt il-kodiċi NM ex 8714 91 10,
                        
                     
                           —
                        
                        
                           frieket ta’ quddiem tar-roti miżbugħa jew anodizzati jew ippolixjati u/jew mogħtija l-lostru, bħalissa klassifikabbli taħt il-kodiċi NM ex 8714 91 30,
                        
                     
                           —
                        
                        
                           derailleur gears, bħalissa klassifikabbli taħt il-kodiċi NM 8714 99 50,
                        
                     
                           —
                        
                        
                           gear tal-pedali (crank-gear), bħalissa klassifikabbli taħt il-kodiċi NM 8714 96 30,
                        
                     
                           —
                        
                        
                           free-wheel sprocket-wheels, bħalissa klassifikabbli taħt il-kodiċi NM 8714 93 90, kemm jekk preżentati f'settijiet kif ukoll jekk le,
                        
                     
                           —
                        
                        
                           brejkijiet oħra, bħalissa klassifikabbli taħt il-kodiċi NM 8714 94 30,
                        
                     
                           —
                        
                        
                           mankijiet tal-brejkijiet, bħalissa klassifikabbli taħt il-kodiċi NM 8714 94 90, kemm jekk preżentati f'settijiet kif ukoll jekk le,
                        
                     
                           —
                        
                        
                           roti sħaħ bit-tubi u bla tubi, tajers u sprockets, bħalissa klassifikabbli taħt il-kodiċi NM ex 8714 99 90, u
                        
                     
                           —
                        
                        
                           manubriji, bħalissa klassifikabbli taħt il-kodiċi NM 8714 99 10, kemm jekk preżentati bis-sieq, bil-mankijiet tal-brejkijiet u/jew tal-gerijiet imwaħħla, kif ukoll jekk le,
                        
                     
                           —
                        
                        
                           li joriġinaw mir-Repubblika tal-Poplu taċ-Ċina (“il-prodott ikkonċernat”). Il-kodiċijiet tan-NM qed jingħataw biss għat-tagħrif.
                        
                     
         C.   L-ASSENZA TAR-RISPETT TAL-MIŻURI ta’ KONTRA L-EVAŻJONI U D-DURABILITÀ
   1.   Il-qafas legali
   
               (19)
            
            
               Sabiex tiġi analizzata l-ħtieġa għall-kontinwazzjoni tal-miżura ta’ kontra l-evażjoni kif imsemmi hawn fuq fil-premessa (9), ir-reviżjoni stħarrġet jekk kienx hemm evażjoni fil-forma ta’ attivitajiet ta’ armar waqt il-PIR, u jekk ċirkostanzi tali kinux permanenti.
            
         
               (20)
            
            
               B'mod aktar speċifiku ġie analizzat jekk il-kriterji li jistabbilixxu evażjoni fil-forma ta’ armar, kif stipulati fl-Artikolu 13(2) tar-Regolament bażiku, kinux ġew sodisfatti waqt il-PIR, u jekk hemmx probabbiltà li dawn il-kriterji jiġu sodisfatti kemm-il darba titneħħa l-miżura ta’ kontra l-evażjoni.
            
         
               (21)
            
            
               Għall-faċilitazzjoni ta’ referenza, dawn il-kriterji huma mniżżla hawn taħt:
               
                           “(a)
                        
                        
                           l-operazzjoni bdiet jew żdiedet sostanzjalment minn meta, jew eżatt qabel, bdiet l-investigazzjoni kontra d-dumping, u l-partijiet ikkonċernati huma mill-pajjiż suġġett għall-miżuri; u
                        
                     
                           (b)
                        
                        
                           il-parts jikkostitwixxu 60 % jew iktar mill-valur totali tal-parts tal-prodott armat, iżda l-evażjoni fl-ebda każ ma għandha titqies li qiegħda sseħħ fejn il-valur miżjud fuq il-parts miġjuba, waqt l-armar jew il-kompletazzjoni tal-prodott, jeċċedi l-25 % ta’ l-ispiża tal-fabbrikazzjoni; u
                        
                     
                           (ċ)
                        
                        
                           l-effetti ta’ rimedju b'riżultat tad-dazju qegħdin jiddgħajfu f'termini tal-prezzijiet u/jew il-kwantitajiet tal-prodott simili armat u hemm evidenza ta’ dumping fejn jidħlu l-valuri normali li jkunu laħqu ġew stabbiliti għal prodotti bħalhom jew simili.”
                        
                     
         2.   L-eżistenza ta’ evażjoni waqt il-PIR
   
               (22)
            
            
               Kien eżaminat jekk, waqt il-PIR, dawk il-kumpaniji li jarmaw ir-roti fil-Komunità naqsux milli jirrispettaw il-miżuri ta’ kontra l-evażjoni li kienu fis-seħħ.
            
         
               (23)
            
            
               Il-kumpaniji kollha li kkooperaw fl-investigazzjoni kienu jarmaw ir-roti fil-Komunità u kienu eżentati mill-miżura ta’ kontra l-evażjoni, i.e. biex jarmaw ir-roti tagħhom setgħu jimpurtaw u jużaw parts tar-roti Ċiniżi eżentati mid-dazju ta’ kontra d-dumping kemm-il darba l-proporzjon ta’ dawn il-parts Ċiniżi ma kinitx teċċedi s-60 % tal-valur totali tal-parts tar-roti armati. Mill-investigazzjoni ħareġ li l-kumpaniji li jarmaw ir-roti fil-Komunità magħżula fil-kampjun osservaw din ir-regola minħabba li ma kien hemm xejn x'juri li l-użu tagħhom ta’ parts Ċiniżi eċċeda s-60 %.
            
         
               (24)
            
            
               Wara l-evalwazzjoni tat-tmien kumpaniji li jarmaw ir-roti fil-Komunità magħżula fil-kampjun u tal-158 kwestjonarju mibgħut lura mimli sew, ġie stabbilit li l-proporzjon medju ta’ parts Ċiniżi mit-tmien kumpaniji magħżula fil-kampjun kien ta’ 37 %, i.e. ferm inqas mil-limitu ta’ 60 %. Il-proporzjon globali ta’ dawk il-kumpaniji kollha li jarmaw ir-roti u li kkooperaw kien terġa' aktar baxx u kien ta’ 29 % waqt il-PIR.
            
         
               (25)
            
            
               Il-proporzjonijiet li jissemmew hawn fuq għas-snin 2003, 2004 u 2005 jidhru fit-tabella t'hawn taħt:
               
                  
            
         
               (26)
            
            
               Minħabba li wieħed mill-kriterji ta’ l-evażjoni ma kienx ġie sodisfatt, dawn il-kumpaniji li jarmaw ir-roti nstabu li ma kinux qed jonqsu milli josservaw il-miżuri eżistenti u li kienu qed jirrispettaw il-kundizzjonijiet relatati ma’ l-eżenzjonijiet tagħhom.
            
         
               (27)
            
            
               Il-perċentwal ta’ kumpaniji li jarmaw ir-roti fil-Komunità u li kkooperaw kien għoli ħafna, i.e. 'il fuq minn 90 % f'termini ta’ volum ta’ roti mibjugħa minn kumpaniji li jarmawhom fil-KE, u ma nstabet l-ebda evidenza li kumpaniji oħra li jarmaw ir-roti kienu naqsu milli jirrispettaw il-miżura prinċipali. Għalhekk, u fin-nuqqas ta’ evidenza li tindika l-kuntrarju, wieħed jista' jikkonkludi li waqt il-PIR ma seħħet l-ebda evażjoni mill-miżura prinċipali.
            
         3.   Durabilità
   
               (28)
            
            
               Skond l-Artikolu 11(3) tar-Regolament bażiku, kien eżaminat ukoll jekk l-assenza ta’ prattiċi ta’ evażjoni kinitx permanenti, i.e. jekk kienx hemm il-probbabiltà li l-evażjoni terġa' tixref kemm-il darba l-miżura ta’ kontra l-evażjoni kellha titneħħa.
            
         3.1.   L-introduzzjoni jew iż-żieda sostanzjali ta’ l-attivitajiet ta’ armar
   
               (29)
            
            
               L-ewwel ġie analizzat jekk wara li titneħħa l-miżura ta’ kontra l-evażjoni kienux se jinbdew attivitajiet ġodda ta’ armar jew jekk dawn kinux se jiżdiedu sostanzjalment. F'dan is-sens, ta’ min ifakkar li waqt l-investigazzjoni inizjali ta’ kontra l-evażjoni kien instab li wara l-impożizzjoni ta’ miżuri prinċipali dwar ir-roti Ċiniżi fl-1993, l-armar tal-parts tar-roti Ċiniżi baqa' jiżdied sostanzjalment sal-1997, is-sena li fiha ġiet imposta l-miżura ta’ kontra l-evażjoni. Kien hemm tibdiliet sinjifikanti fir-ritmu tal-kummerċ: l-importazzjoni ta’ roti Ċiniżi naqset drastikament, filwaqt li l-importazzjoni ta’ parts Ċiniżi malajr bdiet tiżdied. Din l-esperjenza mill-passat indikat li hemm riskju li fl-assenza ta’ miżura ta’ kontra l-evażjoni, l-importazzjoni ta’ parts Ċiniżi u l-armar tar-roti bl-użu ta’ dawn il-parts jistgħu jerġgħu jiżdiedu sostanzjalment.
            
         
               (30)
            
            
               Barra minn hekk, mill-investigazzjoni ħareġ li, b'mod ġenerali, il-parts tar-roti Ċiniżi huma irħas mill-parts tar-roti ta’ kwalunkwe oriġini oħra. Konsegwentement, jekk xi kumpaniji li jarmaw ir-roti fil-Komunità kellhom iżidu l-użu ta’ parts Ċiniżi, x'aktarx jiġri li kumpaniji oħra jibdew jużaw aktar parts Ċiniżi wkoll sabiex jibqgħu kompetittivi.
            
         
               (31)
            
            
               Fid-dawl ta’ dan kollu, ma jistx jiġi eskluż li t-tneħħija tal-miżura ta’ kontra l-evażjoni tispiċċa twassal għal żieda sostanzjali ta’ importazzjoni ta’ parts Ċiniżi u ta’ armar tar-roti.
            
         3.2.   Il-kriterju li jikkonċerna l-limitu ta’ 60 % ta’ parts Ċiniżi
   
               (32)
            
            
               Ġie eżaminat jekk hemmx probabbiltà li l-proporzjon ta’ parts Ċiniżi użati minn kumpaniji li jarmaw ir-roti fil-KE jeċċedi s-60 % tal-valur tal-parts kollha użati fl-armar tar-roti f'każ li titneħħa l-miżura ta’ kontra l-evażjoni.
            
         
               (33)
            
            
               ta’ min ifakkar li, kif imsemmi hawn fuq, fil-premessa (24), waqt il-PIR il-proporzjon medju globali tal-partijet Ċiniżi kien ta’ 29 %, i.e. ferm inqas mil-limitu ta’ 60 %. Il-proporzjon medju globali tat-tmien produtturi li ngħażlu fil-kampjun kien kemxejn ogħla, 37 %.
            
         
               (34)
            
            
               Mill-investigazzoni ħareġ li dan li ġej jista', sa ċertu punt, jispjega għaliex il-kumpaniji li jarmaw ir-roti fil-KE kienu jużaw proporzjonijiet ta’ parts Ċiniżi ferm inqas mis-60 % permessi mir-regoli relatati ma’ l-eżenzjoni tagħhom:
               
                           —
                        
                        
                           Huwa ta’ importanza kbira li kull mudell tal-produtturi tal-KE eżentati għandu jimxi mar-regola ta’ 60 %, u li l-mudelli ta’ kwalità għolja (fejn in-numru ta’ parts Ċiniżi huwa inqas, jekk mhux xejn) jfixklu l-proporzjon medju tal-parts Ċiniżi;
                        
                     
                           —
                        
                        
                           Tlugħ u nżul kontinwu fil-prezzijiet tal-parts impurtati, l-ispejjeż tat-trasport u r-rati tal-kambju u raġunijiet prattiċi oħra, jesiġu lok għall-immanuvrar min-naħa tal-kumpaniji li jarmaw ir-roti fil-KE sabiex ma jirriskjawx li jitilfu d-dritt tagħhom għall-eżenzjoni.
                        
                     
         
               (35)
            
            
               Madankollu, huwa ferm diffiċli li wieħed jiddetermina jekk l-argumenti t'hawn fuq jipprovdux spjegazzjoni għad-diskrepanza sinjifikanti li teżisti bejn il-proporzjon attwali ta’ parts tar-roti Ċiniżi użati mill-kumpaniji li jarmaw ir-roti fil-KE u l-limitu ta’ 60 % permess bir-regoli relatati ma’ l-evażjoni u ma’ l-iskema ta’ l-eżenzjoni.
            
         
               (36)
            
            
               Barra minn hekk, uħud mill-kumpaniji li jarmaw ir-roti fil-Komunità stqarru li l-unika raġuni għaliex huma impurtaw inqas minn 60 % ta’ partijet tar-roti Ċiniżi hija biex ikunu qed josservaw l-obbligi tagħhom marbuta ma’ l-eżenzjonijiet mogħtija lilhom.
            
         
               (37)
            
            
               Fil-fatt, kif diġà mniżżel fil-premessa (30), b'mod ġenerali, il-parts tar-roti Ċiniżi huma orħos minn parts tar-roti li joriġinaw minn kwalunkwe pajjiż ieħor u għal din ir-raġuni dawk il-kumpaniji li jarmaw ir-roti fil-Komunità jistgħu jibdew jużaw aktar parts Ċiniżi sabiex iżommu l-istess pass tal-kompetituri tagħhom.
            
         
               (38)
            
            
               Għalhekk l-istampa hi kemxejn imħawda. Minn naħa, fid-dawl tad-diskrepanza sostanzjali bejn il-proporzjon attwali tal-parts Ċiniżi li jintużaw u dak permess, ir-riskju li l-kumpaniji li jarmaw ir-roti jeċċedu l-limitu ta’ 60 %, fit-terminu l-qasir, ma jidhirx bħala evidenti fil-każi kollha.
            
         
               (39)
            
            
               Mill-banda l-oħra, fit-terminu l-medju, il-kumpaniji Ċiniżi li jarmaw ir-roti xorta jibqgħalhom inċentiv pjuttost qawwi biex jimpurtaw aktar mil-limitu ta’ 60 % li hu permess, u allura jistgħu jerġgħu jibdew jonqsu milli josservaw il-miżura prinċipali billi jesportaw lejn il-KE l-hekk imsejħa semi-knocked down kits jew il-completely knocked down kits, i.e. roti kważi kompluti f'containers separati. Dan jerġa' jwassal għall-evażjoni li seħħet fid-disgħinijiet qabel l-introduzzjoni tal-miżura ta’ kontra l-evażjoni li mbagħad ġġib magħha qabża evidenti tal-limitu ta’ 60 %.
            
         
               (40)
            
            
               Bħala bilanċ, minħabba li l-inċentiva biex wieħed jimporta aktar mil-limitu ta’ 60 % li hu permess hija pjuttost qawwija, jidher li hemm ċertu riskju li l-limitu ta’ 60 % jinqabeż kemm-il darba l-miżuri jitneħħew.
            
         
               (41)
            
            
               Fejn tidħol ir-regola tal-valur miżjud ta’ 25 %, li hija eċċezzjoni għall-kriterju marbut mal-limitu ta’ 60 %, instab li l-valur medju miżjud mill-kumpaniji li jarmaw ir-roti fil-KE – abbażi tal-158 kwestjonarju mwieġeb – waqt il-PIR kien ta’ 20 %. Fejn jidħlu t-tmien kumpaniji magħżula fil-kampjuni, il-valur miżjud medju tagħhom waqt il-PIR kien ta’ 22 %. Minħabba l-livell baxx ta’ produzzjoni ta’ parts fil-Komunità, hemm probabbiltà li dan il-valur miżjud ma jissuperax il-limitu ta’ 25 % fl-eventwalita' li l-proporzjon ta’ parts Ċiniżi jkun jaqbeż il-limitu ta’ 60 %. Għalhekk, x'aktarx li dawk il-kumpaniji li jarmaw ir-roti fil-Komunità ma jżidux aktar mill-valur ta’ 25 %.
            
         3.3.   Id-dgħjufija ta’ l-effetti ta’ rimedju b'riżultat tad-dazju f'termini ta’ prezzijiet jew kwantitajiet ta’ bejgħ, u ta’ dumping
   
               (42)
            
            
               Kellha ssir analiżi biex wieħed jara jekk l-effetti ta’ rimedju b'riżultat tad-dazju kontra d-dumping kinux se jiddgħajfu u jekk id-dumping jixrifx mill-ġdid kemm-il darba kellha titneħħa l-miżura ta’ kontra l-evażjoni. Madankollu, fil-kundizzjonijiet preżenti tas-suq, i.e. waqt li l-miżura ta’ kontra l-evażjoni u l-iskema ta’ eżenzjoni marbuta magħha għadhom fis-seħħ, kien diffiċli li wieħed jagħmel analiżi korretta dwar jekk id-dazji kinux se jiddgħajfu f'termini ta’ prezzijiet ta’ bejgħ u jekk ikunx hemm dumping. Dan minħabba li għal dan il-kalkolu, il-prezzijiet tal-KE kien ikollhom ikunu bbażati fuq sitwazzjoni fejn ir-roti jkunu magħmula biss minn parts Ċiniżi. Għall-kuntrarju, ir-roti tal-KE armati waqt il-PIR kienu magħmula minn parts ta’ oriġini differenti, fosthom il-KE, ir-RPĊ u pajjiżi terzi oħrajn.
            
         
               (43)
            
            
               Madankollu, ta’ min ifakkar, li waqt l-investigazzjoni li wasslet għall-miżura ta’ kontra l-evażjoni fl-1997, kien ġie ppruvat li l-effett ta’ rimedju b'riżultat tad-dazju fuq ir-roti Ċiniżi kien iddgħajjef f'termini ta’ prezzijiet ta’ bejgħ u li kien jeżisti d-dumping. Fl-assenza ta’ prezzijiet kumparabbli waqt il-PIR, is-sejbiet li rriżultaw minn din l-investigazzjoni li saret aktar kmieni dwar id-dgħufija ta’ l-effetti ta’ rimedju u dwar id-dumping, kif stipulati fil-premessa 19 sal-premessa 24 tal-miżura ta’ kontra l-evażjoni, jibqgħu validi.
            
         D.   KONKLUŻJONIJIET
   
               (44)
            
            
               Mir-reviżjoni ħareġ li fil-preżent ma jidher li qed isseħħ l-ebda evażjoni. Madankollu, mir-reviżjoni ħareġ ukoll li r-riskju li l-evażjoni tixref mill-ġdid ma jistax jiġi eskluż għal kollox. Abbażi ta’ l-analiżi li saret hawn fuq, jidher li jeżisti r-riskju, għalkemm wieħed limitat, li, fit-terminu l-medju, l-assenza ta’ evażjoni fil-preżent ma ddumx wisq hemm kemm-il darba kellha titneħħa l-miżura ta’ kontra l-evażjoni. Dan minħabba li dawk il-kumpaniji li jarmaw ir-roti fil-Komunità jistgħu jżidu sostanzjalment l-ammont ta’ armar bl-użu ta’ parts Ċiniżi li jaqbeż il-limitu tas-60 %, li mbagħad iwassal għad-dgħufija ta’ l-effetti ta’ rimedju b'riżultat tad-dazju kontra d-dumping fuq ir-roti Ċiniżi.
            
         
               (45)
            
            
               Għalhekk, il-miżura ta’ kontra l-evażjoni għandha tibqa' fis-seħħ sabiex tassigura li l-miżura prinċipali, i.e. id-dazju ta’ kontra d-dumping fuq ir-roti, tibqa' effettiva u ma tkunx tista' tiddgħajjef kawża ta’ evażjoni fil-forma ta’ armar,
            
         ADOTTA DAN IR-REGOLAMENT:
   Artikolu 1
   L-estensjoni tad-dazju kontra d-dumping impost fuq l-importazzjoni tar-roti li joriġinaw fir-Repubblika tal-Poplu taċ-Ċina għall-importazzjoni ta’ ċerti parts tar-rota li joriġinaw fir-Repubblika Popolari taċ-Ċina bir-Regolament (KE) Nru 71/97, hawnhekk qed tinżamm fis-seħħ, u r-reviżjoni li tikkonċerna din l-importazzjoni hi terminata.
   Artikolu 2
   Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
      Magħmul fi Brussell, 25 ta’ Frar 2008.
      
         
            Għall-Kunsill
         
         
            Il-President
         
         A. VIZJAK
      
   
   
      (1)  ĠU L 56, 6.3.1996, p. 1. Ir-Regolament kif emendat l-aħħar mir-Regolament (KE) Nru 2117/2005 (ĠU L 340, 23.12.2005, p. 17).
   
      (2)  ĠU L 228, 9.9.1993, p. 1.
   
      (3)  ĠU L 183, 14.7.2005, p. 1.
   
      (4)  ĠU L 16, 18.1.1997, p. 55.
   
      (5)  ĠU L 17, 21.1.1997, p. 17.
   
      (6)  ĠU C 289, 28.11.2006, p. 15.